Usah perkecil kerajaan: Nazri

Berita Harian – 4/5/2006

KUALA LUMPUR: Menteri di Jabatan Perdana Menteri (JPM), Datuk Seri Mohamed Nazri Abdul Aziz semalam mengingatkan Tun Dr Mahathir Mohamad supaya tidak memperkecil kepemimpinan sekarang, sebaliknya mengotakan janji beliau untuk tidak mencampuri urusan pentadbiran negara selepas bersara.

Katanya, kenyataan Dr Mahathir berhubung ketegasan kerajaan membatalkan pembinaan Jambatan Indah menggantikan Tambak Johor, boleh menyebabkan rakyat menganggap kerajaan sekarang tidak berwibawa.

Sambil menegaskan beliau bukan berhasrat menafikan kewibawaan Dr Mahathir sebagai pemimpin yang membawa kemajuan negara, Mohamed Nazri berkata, beliau sedia bertanggungjawab atas kenyataannya.

Beliau menegaskan, walaupun menghormati Dr Mahathir sebagai seorang yang banyak berjasa kepada negara, ia tidak bermakna bekas Perdana Menteri itu diberikan 'cek kosong' untuk mengkritik tanpa mengundang jawapan daripada pihak yang mempertikaikan kritikannya, terutama hak kerajaan untuk membela diri.

"Tun silap dalam segala hal (Tun is wrong on all points). Tun seorang saja memberi pandangan beliau walhal Kabinet terdiri daripada 32 menteri memberi pandangan sebelum sampai kepada keputusan itu (membatalkan pembinaan Jambatan Indah).

"Apabila Tun mengatakan negara adalah 'half past six with no guts' (tidak berapa cerdik tanpa keberanian), kenyataan ini dihalakan kepada semua anggota Kabinet," katanya ketika menggulung perbahasan Rang Undang-Undang Perbekalan Tambahan 2005 di Dewan Rakyat, di sini semalam.

Terdahulu, ketika perbahasan itu, beberapa Ahli Parlimen seperti Datuk Rosli Mat Hassan (BN-Dungun), Datuk Mohamad Said Yusof (BN-Jasin) dan Ketua Pembangkang, Lim Kit Siang (DAP-Ipoh Timor) meminta JPM memberi penjelasan mengenai kenyataan Dr Mahathir berhubung pembatalan projek berkenaan.

Mohamed Nazri menegaskan, 21 daripada 32 anggota Kabinet sekarang dilantik sendiri oleh Dr Mahathir ketika pentadbirannya. Oleh itu, kata Nazri, beliau tidak fikir kenyataan Dr Mahathir 'half past six with no guts' itu mencerminkan diri bekas Perdana Menteri itu sendiri.

"Tuduhan Tun bahawa Kabinet hanya berminat menjual pasir adalah tuduhan liar yang tidak bertanggungjawab oleh bekas pemimpin kerajaan terhadap rakan-rakannya sendiri yang bertungkus-lumus dan setia kepada beliau ketika menjadi Perdana Menteri," katanya.

Mohamed Nazri yakin anggota Kabinet akan memberikan sokongan kepada Datuk Seri Abdullah Ahmad Badawi sejajar prinsip memberikan sokongan kepada kepimpinan Perdana Menteri sedia ada dan bukannya sokongan atas prinsip individu.

Sementara itu, pada sidang media di lobi Parlimen selepas itu, Mohamed Nazri menegaskan, jika Dr Mahathir menyifatkan kritikannya ibarat bapa membetulkan anak-anaknya, beliau harus melakukannya dengan cara lebih sopan dan bukannya mengkritik secara terbuka melalui media.

"Ikut cara Timur kita. Kalau hendak marah anak-anak, kena panggil, jangan marah depan khalayak," katanya.

Ditanya sama ada kenyataannya itu bersifat peribadi atau mewakili JPM, beliau berkata:

"Saya menggunakan hak saya sebagai menteri dan rakyat di negara demokrasi. Saya harus menjawab soalan yang ditimbulkan Ahli Parlimen dengan segera, bukannya ada masa hendak tunggu jawapan daripada pegawai kementerian."

Mohamed Nazri berharap Dr Mahathir tidak tersinggung dengan kenyataannya kerana ia adalah atas dasar untuk membetulkan kenyataan Dr Mahathir kononnya Kabinet sekarang adalah 'half past six with no guts.'

Sumber: www.bharian.com.my